Správa o činnosti splnomocnenca vlády SR pre informačnú spoločnosť za rok 2009 a návrh plánu činnosti na rok 2010

1.	Stav vývoja informačnej spoločnosti na Slovensku 

Slovensko patrí ku krajinám s rozvinutou informačnou spoločnosťou, ktorá v niektorých ukazovateľoch síce dosahuje nižšie ako priemerné hodnoty v porovnaní s EÚ-27, ale dosahuje nadpriemernú rýchlosť rastu. V skutočnosti možno povedať, že Slovensko patrí predovšetkým pri budovaní elektronických služieb verejnej správy (eGoverment) medzi krajiny s najrýchlejším – výrazne nadpriemerným rastom v rámci Európskej únie. Medzi ďalšie pozitíva situácie na Slovensku patrí okrem relatívne rýchleho rastu aj celková miera využívania internetu a elektronických služieb, ktorá dosahuje v niektorých prípadoch vyššie úrovne ako priemer EÚ. Rovnako je na vysokej úrovni poskytovanie a využívanie eGovernment služieb podnikateľským sektorom. Naopak, hlavným negatívom je dlhodobé pretrvávanie relatívne nízkej miery penetrácie širokopásmového internetu, najmä na vidieku, a tiež poskytovanie a využívanie eGovernment služieb občanmi. Úrad splnomocnenca vlády SR pre informačnú spoločnosť (ÚSVIS) monitoroval v roku 2009 celkom 30 oblastí služieb informačnej spoločnosti. Na webovej stránke ÚSVIS prezentoval takmer 427 informácií súvisiacich s rozvojom informačnej spoločnosti, pričom viac ako 257 informácií súviselo s rozvojom informačnej spoločnosti v Slovenskej republike. 

1.1. Stručné zhrnutie postavenia Slovenska v roku 2009 podľa kľúčových štatistických indikátorov informačnej spoločnosti 

Celkový profil krajiny vyjadrujúci stav informatizácie v porovnaní s priemerom Európskej únie za posledné 4 roky je uvedený v tabuľkách č.1 a č.2. Detailnejší prehľad a rozbor porovnávacích údajov ako aj komentár ÚSVIS s návrhmi na riešenie problémov rozvoja informačnej spoločnosti je uvedený v prílohe č.7. 

Tab. č.1 – Rozvoj internetu v SR a EÚ (2005-2009)
indikátor rozvoja informačnej spoločnosti	Slovenská republika	Priemer EÚ	
	2005	2009	index	2005	2009	index	
domácnosti s pripojením na internet	23 %	62 %	2,69	48 %	65 %	1,35	
domácnosti s pripojením na širokopásmový internet  	7 %	42 %	6,0	23 %	56 %	2,43	
podniky s pripojením na internet 	92 %	98 %	1,07	91 %	94 %	1,03	
podniky s pripojením na širokopásmový internet	48 %	78 %	1,63	62 %	83 %	1,34	
hustota širokopásmového internetu (% populácie)	2,6 % 	14,3 %	5,5	10,6 %	23,9 %	2,25	
dostupnosť širokopásmového internetu DSL (% celkovej populácie)	61,0 %	81,9%	1,34	87,3 %	92,7%* 	1,06	
dostupnosť širokopásmového internetu DSL na vidieku (% populácie vidieka)	25,0 %	53,3 %	2,13	65,7 %	76,6%*	1,17	
pravidelní používatelia internetu (minim.raz za 7 dní)	43 %	66 %	1,53	43 %	60 %	1,4	
častí používatelia internetu (takmer každý deň)	23 %	49 %	2,13	29 %	48%	1,65	
populácia, ktorá doteraz nepoužila internet	42 %	22 %	0,52	43 %	30 %	0,70	
online nákup za posledné 3 mesiace – obyvatelia 	6 %	16 %	2,67	18 %	28 %	1,56	
online objednávky  – podniky	7 %	6 %	0,86	12 %	12 %	1,0	
* - údaje za rok 2008 (údaje za rok 2009 neboli t.č. dostupné)
Zdroj: Eurostat 2005-9 

Rozvoj internetu na Slovensku možno zhrnúť nasledovne: 
•	takmer všetky podnikateľské subjekty majú pripojenie na internet (98%), podiel je v SR vyšší ako priemer EÚ (94%),
•	viac ako ¾ podnikateľských subjektov majú pripojenie na širokopásmový internet (78%), podiel je nižší ako priemer EÚ (83%),
•	väčšina domácností má prístup na internet (62%), podiel sa blíži k priemeru EÚ (65%),
•	menej než polovica domácností má prístup na širokopásmový internet (42%), podiel je nižší než priemeru EÚ (56%), dynamika rastu v SR je ale 2,5-krát vyššia ako bol priemer EÚ za roky 2005-2009,
•	najväčší problém Slovenska spočíva v penetrácií širokopásmového internetu DSL (14,3% oproti priemeru EÚ 23,9%) a celkovej dostupnosti širokopásmového internetu DSL (81,9% v roku 2009 oproti 92,7% v roku 2008 v EÚ), predovšetkým na vidieku (53,3% v roku 2009 oproti 76,6% v roku 2008 v EÚ),
•	pri používaní internetu dosahuje Slovensku lepšie hodnoty ako je priemer EÚ (66% pravidelných a 49% častých používateľov internetu oproti priemeru EÚ 60% pravidelných a 48% častých používateľov), významne nižší je na Slovensku aj podiel populácie, ktorá doteraz nebola pripojená k internetu (na Slovensku 22% oproti priemeru EÚ 30%).

Tab. č.2 – Rozvoj eGovernment v SR a EÚ (2005-2009)
indikátor rozvoja informačnej spoločnosti	Slovenská republika	Priemer EÚ	
	2005	2009	index	2005	2009	index	
online dostupnosť eGovernment služieb 	20 %*	55 %	2,75	51 %*	71 %	1,39	
sofistikácia eGovernment služieb 	51 %*	72 %	1,41	75 %*	83 %	1,11	
populácia používajúca eGovernment služby	27 %	31 %	1,15	23 %	29 %	1,26	
podniky používajúce eGovernment služby	57 %	92 %	1,61	57 %	71 %	1,25	
komunikácia občanov s verejnými inštitúciami cez internet	23,7 %	26 %	1,10	20,7 %	26,3 %	1,27	
komunikácia podnikov s verejnými inštitúciami cez internet	50 %	86 %	1,72	51 %	65 %	1,27	
* - údaje za rok 2006 (údaje v roku 2005 neboli sledované)
Zdroj: Eurostat 2005-9, European Commission (8th Benchmark Measurement Report 2009) 

Rozvoj eGovernmentu na Slovensku možno zhrnúť nasledovne: 
•	portfólio poskytovaných eGovernment služieb je vyššie u služieb pre podnikateľov ako u služieb pre občanov (príloha č.7),
•	online dostupnosť eGovernment služieb je nižšia (55%) ako je priemer EÚ (71%),
•	sofistikácia existujúcich eGovernment služieb je nižšia (72%) ako je priemer EÚ (83%),
•	používanie eGovernment služieb u občanov je vyššie (31%) ako priemer EÚ (29%),
•	používanie eGovernment služieb u podnikateľov je podstatne vyššie (92%) ako priemer EÚ (71%),
•	podiel občanov komunikujúcich s verejnými inštitúciami cez internet je podobný (26%) ako priemer EÚ (26,3%),
•	podiel podnikov komunikujúcich s verejnými inštitúciami cez internet je podstatne vyšší (86%) ako priemer EÚ (26,3%).

1.2. Dynamika rastu Slovenska v kľúčových indikátoroch informačnej spoločnosti

Najväčšie relatívne zaostávanie Slovensko vykazuje pri pripojení domácností  na internet, špeciálne širokopásmovým internetom. Hlavný nedostatok sa však dotýka dostupnosti online eGovernment, najmä poskytovaných občanom. Dynamiky rastu jednotlivých indikátorov však vykazuje rýchly pozitívny rast Slovenska, rovnako je výrazná aj dynamika rastu dobiehania priemeru EU (tabuľky č.1 a č.2). 

Celkovo možno konštatovať, že Slovensko, a to aj parametroch, kde relatívne zaostáva, vykazuje známky znižovania doterajšieho všeobecného dlhodobého zaostávania za priemerom Európskej únie. Napríklad v prípade hustoty pripojenia na širokopásmový internet (penetration) sa doba zaostávania Slovenska za priemerom EÚ skrátila v rokoch 2005-2009 zo 4 rokov na 3 roky, v oblasti online dostupnosti eGovernment služieb sa zaostávanie Slovenska za priemerom EÚ skrátilo v rokoch 2006-2009 z 5 rokov na 2,5 roka. Aj vďaka poslednému rozvoju bolo Slovensko (spolu s ďalšími 7 členskými krajinami EU) vyhodnotené Európskou komisiou ako „rýchlo rastúca krajina“ v oblasti eGovernmentu.  

2.	Pôsobnosť a kompetencie splnomocnenca vlády SR pre informačnú spoločnosť
	
Hlavnou úlohou splnomocnenca vlády Slovenskej republiky pre informačnú spoločnosť je koordinácia plnenia úloh v oblasti informačnej spoločnosti. Pri výkone svojej funkcie sa splnomocnenec riadi Ústavou SR, ústavnými zákonmi, zákonmi, právne záväznými aktmi Európskych spoločenstiev a Európskej únie, inými všeobecne záväznými právnymi predpismi a uzneseniami vlády ako aj medzinárodnými zmluvami, ktorými je SR viazaná. Splnomocnenec má postavenie poradného orgánu vlády SR a za výkon svojej funkcie je zodpovedný vláde SR. Činnosť splnomocnenca riadi predseda vlády Slovenskej republiky.

Vláda SR svojim uznesením č.650 z 1.augusta 2007 schválila vymenovanie Pavla Tarinu za  splnomocnenca vlády SR pre informačnú spoločnosť (ďalej iba „splnomocnenec“). Splnomocnenec v súlade so štatútom schváleným vládou SR pôsobí na Úrade vlády SR. V rámci svojej pôsobnosti splnomocnenec plní úlohy spojené s realizáciou Stratégie informatizácie spoločnosti a Akčného plánu (schváleného uznesením vlády SR č. 43/2004) a Operačného programu Informatizácia spoločnosti (schváleného uznesením vlády SR č.1004/2006) a to najmä):
a)	vypracúva odborné stanoviská k materiálom predkladaným na rokovanie vlády, týkajúce sa oblasti informatizácie spoločnosti, 
b)	koordinuje súčinnosť jednotlivých ústredných orgánov štátnej správy pri dosahovaní cieľov v oblasti informačnej spoločnosti, 
c)	koordinuje plnenie úloh súvisiace v oblasti budovanie informačnej spoločnosti na úrovni samosprávnych krajov, 
d)	spolupracuje pri stanovovaní a realizácii strategických cieľov a priorít informatizácie spoločnosti so súkromnou sférou a mimovládnym sektorom, 
e)	spolupracuje pri monitorovaní ukazovateľov hodnotenia procesu informatizácie spoločnosti v podmienkach Slovenskej republiky, 
f)	predkladá vláde v spolupráci s ústrednými orgánmi štátnej správy zodpovednými za jednotlivé oblasti informatizácie návrhy na použitie prostriedkov štátneho rozpočtu na realizáciu úloh a projektov v oblasti budovania informačnej spoločnosti, 
g)	spolupracuje s ústrednými orgánmi štátnej správy zodpovednými za jednotlivé oblasti informatizácie pri tvorbe návrhu rozpočtu pre plnenie cieľov informačnej spoločnosti, 
h)	koordinuje čerpanie prostriedkov z fondov EÚ určených na plnenie cieľov informačnej spoločnosti. 
Splnomocnenec v rámci svojej pôsobnosti koordinuje aktivity orgánov verejnej správy v procese informatizácie verejnej správy, ako jednej z priorít budovania informačnej spoločnosti, najmä:
a)	koordinuje osvetovú činnosť v oblasti procesu informatizácie spoločnosti a spolupracuje pri šírení osvety podporujúcej proces informatizácie spoločnosti, 
b)	vyjadruje sa k projektom vypracovaným orgánmi štátnej správy, orgánmi územnej samosprávy a inými subjektmi, v oblastiach súvisiacich s problematikou informatizácie verejnej správy. 
Splnomocnenec si na účely plnenia špecifických odborných úloh môže zriadiť poradné orgány). Túto možnosť splnomocnenec využil a pre účely medzirezortnej koordinácie aktivít v oblasti informatizácie spoločnosti zriadil Koordinačnú radu splnomocnenca vlády pre informačnú spoločnosť (nominovaní zástupcovia ústredných orgánov štátnej správy). Úlohy spojené s odborným, organizačným a administratívno-technickým zabezpečením činnosti splnomocnenca plní Úrad splnomocnenca vlády SR pre informačnú spoločnosť) (ďalej iba „Úrad splnomocnenca“) presunom 6 pracovníkov (celkom 8 štátnozamestnaneckých miest) z bývalej sekcie informatizácie spoločnosti MDPT SR. V súčasnosti má Úrad splnomocnenca (mimo osoby splnomocnenca) 3 zamestnancov. Vzhľadom na proces znižovania stavu zamestnancov v štátnej správe ako aj  odbornú náročnosť na pokrytie špecializovaných odborných oblastí náplne Úradu splnomocnenca, sú  mnohé oblasti podľa aktuálnej potreby zabezpečované externými pracovníkmi. 

3.	Prehľad činností splnomocnenca a jeho poradných orgánov za rok 2009

3.1.	Hlavné činnosti splnomocnenca

V rámci pôsobnosti splnomocnenca boli v uplynulom hodnotenom období zabezpečované činnosti Úradu splnomocnenca vyplývajúce zo Štatútu splnomocnenca vlády. O svojich aktivitách tiež informoval aj výbor NR SR pre verejnú správu a regionálny rozvoj 23.februára 2009.

a)	Vypracovanie odborných materiálov 

V roku 2009 boli v pôsobnosti Úradu splnomocnenca vypracované nasledovné interné pracovné dokumenty: 
•	pravidelné monitorovacie správy o publikovaných článkoch súvisiacich s oblasťami informačnej spoločnosti a eGovernment na domácej i medzinárodnej úrovni,
•	pravidelný monitoring dokumentov v medzirezortnom pripomienkovom konaní,
•	pravidelný monitoring legislatívnych predpisov SR,
•	analýza dokumentov, štatistík a rozhodnutí Európskej komisie, OECD, a ITU súvisiacich s oblasťami informačnej spoločnosti, 
•	hĺbkový monitoring elektronických služieb v oblasti verejnej správy SR,
•	testovanie vybraných služieb eGovernmentu miest a obcí v podmienkach SR,
•	analýza spokojnosti s elektronickými službami v podmienkach SR,
•	analýza bariér záujmu o rozšírenie širokopásmového internetu v oblastiach bez prístupu k širokopásmovému internetu, 
•	analýza poznatkovej úrovne mienkotvorcov ohľadom informatizácie spoločnosti,
•	analýza zahraničných skúseností implementácie právnych zmien v súvislosti s budovaním eGovernmentu,
•	návrh princípov právnej normy (zákona) na elimináciu administratívnej záťaže,
•	analýzu postupov vzdelávania zamestnancov verejného sektora v oblasti IKT.

b)	odborné stanoviská Úradu splnomocnenca

Vo vzťahu k informačnej spoločnosti bolo v sledovanom období na rokovanie vlády SR príslušnými rezortmi predložených a vládou prerokovaných 59 dokumentov súvisiacich s informačnou spoločnosťou. Splnomocnenec k týmto dokumentom zaslal pripomienky, priamo spolupracoval na ich tvorbe alebo ich podporil pri zaradení na rokovanie vlády SR bez pripomienok. Prehľad vládou schválených dokumentov súvisiacich s informačnou spoločnosťou za rok 2009 sa nachádza v prílohe č.1.

V oblasti legislatívy Úrad splnomocnenca pravidelne sledoval a v prípade potreby vstupoval do procesu prípravy a prijímania nových právnych predpisov, podporujúcich rozvoj informačnej spoločnosti na Slovensku. Celkovo bolo v priebehu roka 2009 účinných 48 nových právnych predpisov (k 1.januáru 2010 pribudlo ďalších 15 predpisov), schválených bolo 59 a vo finálnej fáze pripravovaných bolo 10 právnych predpisov. Prehľad schválených, účinných a pripravovaných právnych predpisov so vzťahom k informačnej spoločnosti za rok 2009 sa nachádza v prílohe č.2.

Dňa 15. júla 2009 schválila vláda SR materiál s názvom Koncepcia využívania softvérových produktov vo verejnej správe. Na základe úlohy B.1. z uznesenia vlády SR č. 523/2009 k tomuto materiálu vyplynula predsedovi Úradu pre verejné obstarávanie v spolupráci s ministrom financií a splnomocnencom vlády SR pre informačnú spoločnosť úloha vypracovať metodické usmernenie, ktoré bude upravovať pravidlá pre obstarávanie softvérových produktov vo verejnej správe a ktoré bude zohľadňovať pripomienky z medzirezortného pripomienkového konania ku Koncepcii využívania softvérových produktov vo verejnej správe, s termínom do 31. decembra 2009. Z tohto dôvodu bola zriadená pracovná skupina zložená zo zástupcov spomenutých troch inštitúcií, ktorá po sérii pracovných rokovaní pripravila dva materiály:
•	Metodické usmernenie pre obstarávanie softvérových produktov vo verejnej správe (ktoré vydal Úrad pre verejné obstarávanie 30. decembra 2009),
•	Príručku k Metodickému usmerneniu pre obstarávanie softvérových produktov vo verejnej správe (ktorú vydalo Ministerstvo financií SR pod číslom MF/031273/2009-133 tiež 30. decembra 2009).

V oblasti projektov Úrad splnomocnenca priebežne monitoroval alebo sa zúčastňoval procesu prípravy a implementácie projektových aktivít súvisiacich s informačnou spoločnosťou (prehľad sa nachádza v prílohe č.3).

Vzhľadom k tomu, že Štatút splnomocnenca zaväzuje splnomocnenca sa riadiť pri výkone svojej funkcie aj právne záväznými aktmi Európskych spoločenstiev a Európskej únie a medzinárodnými zmluvami, ktorými je SR viazaná, Úrad splnomocnenca priebežne monitoroval aktivity a schválené dokumenty najvyšších orgánov Európskej únie a medzivládnych organizácií v oblasti informačnej spoločnosti. Prehľad významných schválených aktivít v oblasti informačnej spoločnosti na medzinárodnej úrovni v roku 2009 sa nachádza v prílohe č.4.

c)	koordinácia súčinnosti jednotlivých ústredných orgánov štátnej správy

Úrad splnomocnenca v januári 2009 požiadal ústredné orgány štátnej správy o odpočet úloh akčného plánu informatizácie spoločnosti za rok 2008 a plán činnosti na rok 2010. Spracované informácie tvoria poklad pre vytvorenie systému monitorovania elektronických služieb verejnej správy (zhrnutie v prílohe č.5). Na základe získaných údajov a ich analýzy sa následne prikročí k pravidelnému vyhodnocovaniu procesu spúšťania elektronických služieb a vyhodnotenie stavu eGovernmentu na Slovensku. Konečnou víziou je aktívne a konštruktívne usmernenie rozvoja eGovernmentu a motivácia všetkých subjektov k implementácii kvalitných a užívateľsky atraktívnych eGovernment služieb. 

V roku 2009 sa uskutočnili tri zasadania Koordinačnej rady splnomocnenca vlády pre informačnú spoločnosť. Rokovanie Koordinačnej rady vo februári 2009 bolo osobitne zamerané na tému procesov verejného obstarávania v súvislosti s implementáciou OPIS, v máji 2009 na proces legislatívnych úloh súvisiacich s implementáciou OPIS. Zápisy zo zasadaní sú zverejnené na webovej stránke ÚSVIS.

d)	koordinácia plnenia úloh súvisiacich s budovaním informačnej spoločnosti na úrovni samosprávnych krajov

Od januára 2008 sa splnomocnenec zúčastňuje porád MV SR pre verejnú správu s pracovnou komisiou zameranou na informatizáciu verejnej správy. Okrem toho rovnako ako v prípade ústredných orgánov štátnej správy sa pre samosprávne kraje pripravil systém vyhodnocovania spúšťania elektronických služieb. 
Na úrovni spolupráce s regionálnymi a miestnymi samosprávami sa uskutočnili najmä nasledovné aktivity:
•	 v máji 2009 splnomocnenec vlády ako hosť zúčastnil rokovania XIX. Snemu Združenia miest a obcí Slovenska v Bratislave, 
•	 na zasadaní XIX. riadneho snemu Únie miest Slovenska (jún 2009) v Bratislave, oficiálne vyhlásil 7.ročník súťaže „ZlatýErb.sk 2009“,
•	 v priebehu mesiacov jún – júl 2009 sa uskutočnili výjazdové rokovania Úradu splnomocnenca s regionálnymi a miestnymi samosprávami vo všetkých krajoch (v každom kraji s regionálnou samosprávou a dvoma miestnymi samosprávami – v  najväčšom a najmenšom okresnom meste v danom kraji), splnomocnenec sa osobne zúčastnil rokovaní v Banskej Štiavnici, Banskej Bystrici a v Turčianskych Tepliciach,
•	 v júni 2009 sa splnomocnenec zúčastnil konferencie INVES 2009 organizovanej ZMOS pre miestnu samosprávu (Sliač),
•	 v júli 2009 sa splnomocnenec zúčastnil odborného eGovernment rokovania ZMOS v Nitre,
•	 v októbri 2009 sa splnomocnenec zúčastnil konferencie Asociácie prednostov úradov miestnej samosprávy (Podbánske),
•	 popri aktívnej účasti na medzinárodnom kongrese ITAPA sa splnomocnenec zúčastnil aj slávnostného vyhodnotenia 7.ročníka súťaže „ZlatýErb.sk 2009“.

Na webovej stránke splnomocnenca sa pravidelne zverejňujú informácie v jednotlivých oblastiach informačnej spoločnosti aj o aktivitách zahraničných miestnych a regionálnych samospráv súvisiace s riešením problémov informačnej spoločnosti, ktoré môžu byť inšpirujúcim prvkom pre prípravu strategických rozhodovaní, programov a projektov na úrovni miestnych a regionálnych samospráv aj v Slovenskej republike.  

e)	spolupráca pri stanovovaní a realizácii strategických cieľov a priorít informatizácie spoločnosti so súkromnou sférou a mimovládnym sektorom

Splnomocnenec vlády predstavil svoje názory a diskutoval ďalší postup so širšou odbornou verejnosťou na ITAPA eGovernment Fóre (máj 2009), na konferencií INVES 2009 (jún 2009), na ECDL Fóre (jún 2009), na prestížnom podujatí odbornej komunity v oblasti informačných a komunikačných technológií (jún 2009), na konferencií ITAS (september 2009), na konferencii Americkej obchodnej komory na Slovensku (september 2009), na konferencii Asociácie prednostov úradov miestnej samosprávy (október 2009), na národnej konferencií OPIS (november 2009), na medzinárodnom kongrese ITAPA (november 2009) a na konferencii Slovenskej obchodnej a priemyselnej komory o eGovernmente (december 2009). Na webovej stránke splnomocnenca sú zverejnené  všetky odborné príhovory a prezentácie splnomocnenca.

f)	spolupráca pri monitorovaní ukazovateľov hodnotenia procesu informatizácie spoločnosti v podmienkach SR

V zhode so zadefinovanými prioritnými úlohami na rok 2009 sa splnomocnenec v sledovanom období koncentroval na vytvorenie metodiky monitorovania spustenie monitorovania  úrovne elektronických služieb ako aj testovania ich spôsobilosti. Samotné monitorovanie sa venovalo všetkým úrovniam verejnej správy, teda úrovni centrálnych orgánov, samosprávnym krajom akom aj mestám a obciam Cieľom testovania spôsobilosti služieb bola snaha o prvé plošné hodnotenie technologickej kvality elektronických služieb samosprávy. V tejto oblasti nebolo doteraz vykonané adekvátne testovanie a tak chýbajú informácie, ktoré sú potrebné pre identifikovanie  slabých miest  súčasného systému a následne formulovanie dosiahnuteľných cieľov a potrebných nástrojov. Súčasťou testovania bolo aj testovanie vybraných služieb na centrálnej úrovni a na vyšších územných celkoch.  

g)	koordinácia čerpania prostriedkov z fondov EÚ určených na plnenie cieľov informačnej spoločnosti

Splnomocnenec vlády je členom Interného dozorného monitorovacieho výboru OPIS 2007-2013 a Monitorovacieho výboru pre vedomostnú ekonomiku. Aktivity splnomocnenca vlády sú vzájomne koordinované s  riadiacim orgánom OPIS. V rámci toho sa pravidelne zúčastňuje všetkých zasadnutí spomínaných výborov. Splnomocnenec pripomienkuje z odborného hľadiska výzvy predkladané sprostredkovateľským orgánom pod riadiacim orgánom OPIS na schválenie riadiacemu orgánu OPIS. 

Okrem OP Informatizácia spoločnosti 2007-2013, aj ďalšie programy pomoci EU riešia  podporu aktivít v oblasti informačnej spoločnosti. Ide najmä o:
•	OP Bratislavský kraj 2007-2013 (opatrenia 2.2. - elektronizáciu samosprávy, podporu dostupnosti širokopásmového internetu, informačno-komunikačné  technológie v malých a stredných podnikoch),
•	OP Vzdelávanie 2007-2013 (viaceré opatrenia podporujúce informatizáciu škôl a školských zariadení na všetkých úrovniach),
•	OP Výskum a vývoj 2007-2013 (viaceré opatrenia podporujúce informatizáciu a inovatívnosť výskumno-vývojových inštitúcií),
•	OP Zdravotníctvo 2007-2013 (opatrenie 1.4 - modernizácia zdravotníckej infra-štruktúry),
•	OP Konkurencieschopnosť a hospodársky rast 2007 – 2013 (viaceré opatrenia podporujúce informatizácie podnikateľského sektora a cestovného ruchu),
•	OP Zamestnanosť a sociálna inklúzia 2007 – 2013 (viaceré opatrenia podporujúce vzdelávanie a rozvoj osobných zručností jednotlivcov v oblasti IKT),
•	OP Doprava 2007-2013 (opatrenia podporujúce inteligentné dopravné systémy),
•	OP Životné prostredie (opatrenia podporujúce vybudovanie povodňového varovného a predpovedného systému POVAPSYS),
•	Regionálny operačný program 2007-2013 (opatrenia podporujúce rozvoj služieb informačnej spoločnosti na miestnej úrovni).

V tejto oblasti boli zo strany Úradu splnomocnenca priebežne sledované aktivity a príslušné výzvy (príloha č.6). Úrad splnomocnenca vlády má taktiež zastúpenie v Komisii eHealth pri Rade ministra zdravotníctva SR pre informatiku a štatistiku. Úrad splnomocnenca je k dispozícii na odborné konzultácie pre príslušné riadiace orgány programov pomoci, súvisiace s projektmi v oblasti rôznych aplikácií informačnej spoločnosti.

h)	koordinácia osvetovej činnosti v oblasti procesu informatizácie spoločnosti a spolupráca pri šírení osvety podporujúcej proces informatizácie spoločnosti

V roku 2009 bola výrazným spôsobom inovovaná webová stránka splnomocnenca v oblasti  obsahovej náplne a systémovým prístupom k jednotlivým témam informačnej spoločnosti. Ide najmä o sprístupnenie dôležitých rozhodnutí vlády SR, Národnej rady SR a regulačných orgánov SR ako aj odborných prednášok a príhovorov splnomocnenca (celkovo 18 v roku 2009) na rôznych odborných podujatiach, odpovedí na otázky občanov, zverejňovaním dôležitých rozhodnutí vrcholných inštitúcií Európskej únie a medzivládnych organizácií, zdieľanie zahraničných skúseností a oficiálnych štatistík EU v oblasti projektov (môžu slúžiť ako inšpirácia a námety pre implementáciu obdobných projektov na Slovensku) a zverejňovaním podkladov EU pre obdobné projekty v oblasti informačnej spoločnosti. Taktiež sú zverejňované uskutočnené rozhovory splnomocnenca pre masmédia (celkovo 16 v roku 2009) a úplne verzie odpovedí v prípade, ak ich nezverejnila príslušná redakcia. 

3.2.	Medzinárodné aktivity splnomocnenca

Vo februári 2009 sa splnomocnenec zúčastnil EU konferencie o eHealth v Prahe a v Beckove otvoril splnomocnenec rokovanie expertov EU a V4 o opakovanom využívaní informácií verejného sektora. Generálny tajomník OECD Angelo Gurría navštívil SR - na rokovaní s OECD sa zúčastnil okrem najvyšších predstaviteľov slovenskej vlády aj splnomocnenec Pavol Tarina.
V apríli 2009 sa splnomocnenec aktívne zúčastnil viacerých medzinárodných odborných podujatí v Českej republike súvisiacich s eGovernment v Hradci Královom (eGovernment Expert Fórum, otvoril medzinárodnú konferenciu V4DIS 2009, zúčastnil sa 12.konferencie ISSS) a v Prahe (7.medzinárodná konferencia Eastern European eGovernment Days 2009). Splnomocnenec sa taktiež zúčastnil na medzinárodnej konferencii „Vedomostná spoločnosť v praxi: HI-TECH SLOVENSKO“ počas oficiálnej návštevy SR eurokomisára pre vedu a výskum Janeza Potočnika. 
V júni 2009 sa uskutočnilo rokovanie splnomocnenca s námestníkom generálneho riaditeľa UNESCO a riaditeľom Sekcie UNESCO pre informácie a komunikáciu Dr.Abdulom Waheenom Khanom počas jeho pracovnej návštevy v Slovenskej republike. Taktiež sa splnomocnenec aktívne zúčastnil na konferencii MZV SR a UNESCO „Právo na informácie (jún 2009).
V septembri 2009 sa splnomocnenec aktívne zúčastnil na medzinárodnej konferencii Americkej obchodnej komory na Slovensku (Foreign Investor Summit 2009).
V novembri 2009 sa splnomocnenec zúčastnil na EU konferencii o informačnej spoločnosti vo Visby (Švédsko), rokovania EU ministrov o stratégii rozvoja eGovernmentu na roky 2010-2015, taktiež EU eGovernment konferencie a udeľovania medzinárodných eGovernment cien za rok 2009 v Malmő (Švédsko).
V decembri 2009 splnomocnenec otvoril medzinárodnú konferenciu ISABEL v oblasti vedy a výskumu eHealth (Bratislava, december 2009).
V priebehu celého roka 2009 bola zabezpečená spolupráca a výmena informácií so Stálym zastúpením SR pri EÚ v Bruseli.

3.3.	Informačná spoločnosť - tematické zameranie činnosti splnomocnenca

V tematickom zameraní informačnej spoločnosti sa splnomocnenec v roku 2009 sústredil najmä na nasledovné prioritné tematické oblasti informačnej spoločnosti v kontexte iniciatívy EK i2010: 

1.	eGovernment na úrovni štátnej správy, VÚC a miestnych samospráv (dlhodobá prioritná oblasť EK pre obdobie 2005-2010 a zároveň dôležitá prioritná os OPIS 2007-2013), vrátane monitoringu rozvoja eGovernmentu na všetkých úrovniach verejnej správy a testovania spôsobilosti existujúcich služieb verejnej správy. 

V rámci tejto úlohy sa vykonal  Hĺbkový monitoring elektronických služieb v oblasti verejnej správy SR a tiež Testovanie vybraných služieb eGovernmentu miest a obcí v podmienkach SR. Z výsledkov monitoringu vybraných služieb vyplynul nepomer medzi kvalitou  služieb na centrálnej úrovni a na lokálnej úrovni miest. Výsledky monitoringu umožnili zreteľne formulovať očakávané správanie poskytovateľov  a umožnili tak aj mestám a obciam zlepšovať svoje služby. Testovanie vybraných elektronických služieb ukázalo pomerne slabú technickú úroveň technickej úrovne služieb.  Pretože kvalitná technická úroveň je zásadná pre hodnotenie služieb verejnosťou je dôležité overovať ich technickú úroveň testovaním a tak sledovať vývoj tejto oblasti. 

2.	Informačná infraštruktúra podporujúca rozvoj informačnej spoločnosti (broadband, minimalizácia digitálneho delenia/priepasti, internet, rozvoj konkurenčného prostredia) – t.j. oblasť značného oneskorenia SR za priemerom EÚ a zároveň dôležitá prioritná os OPIS 2007-2013.

Jedným z hlavných problémov Slovenska je výrazné zaostávanie širokopásmového internetu. Napriek určitému nárastu sa Slovensko v tomto ukazovateli nachádza na posledných priečkach Európskej únie. Špeciálnym problémom sú tzv. „biele miesta“ - oblasti, kde nie je možné technicky sa v súčasnosti pripojiť k internetu. Týchto oblastí je relatívne veľa. Približne 27 % obcí nemalo v roku 2009 možnosť fixného širokopásmového pripojenia. Pokiaľ sa vylúči aj technológia WiFi ako nepostačujúca technológia, tak počet obcí bez pripojenia k širokopásmového internetu vzrastie na približne 52%. Celkovo žije v týchto obciach približne 16% obyvateľov Slovenska. Na podporu rozšírenia širokopásmového internetu USVIS vypracoval Analýzu bariér záujmu o rozšírenie širokopásmového internetu v oblastiach bez prístupu k širokopásmovému internetu. Výsledkom analýzy bolo zistenie faktu, že hlavnou bariérou rozširovania širokopásmového internetu sa stali technické obmedzenia nasledované nedostatkom skúseností s prácou s internetom. Obyvatelia si uvedomovali prednosti internetu a tiež relatívne dobre akceptovali náklady na pripojenie. Praktický záver a odporučenie je koncentrovať sa urýchlene na vytvorenie technických podmienok pre rozšírenie bradbandového pripojenia, najmä v súvislosti s akceleráciou implementácie OPIS PO3. Pozornosť je tiež potrebné venovať edukačným a informačným aktivitám a to najmä v cieľovej skupine starších a menej vzdelaných obyvateľov.     

3.	systémové tematické monitorovanie rozvoja v informačnej spoločnosti v ďalších odborných oblastiach 

V rámci danej úlohy ÚSVIS pripravil metodiku monitorovania a hodnotenia úrovne elektronických služieb verejnej správy a pilotne overil validitu danej metodiky. V spolupráci s Ministerstvom financií v rámci materiálu Stratégia informatizácie spoločnosti na roky 2009 –2013 definoval novú filozofiu monitorovania dosiahnutej úrovne informatizácie a to spôsobom konformným so spomínanou metodikou. Prvá správa vychádzajúcu z novej metodiky predloží ÚSVIS a MF SR na rokovanie vlády do konca júna 2010. 

4.	príprava a exekúcia osvety v oblasti informačnej spoločnosti,

Dôležitý predpoklad úspešnej osvety spoločnosti je komunikácia s verejnosťou prostredníctvom médií. Splnomocnenec prezentoval počas roka 2009 na 18 odborných podujatiach a v 16 vyjadreniach pre masmédia postoj a prístup vlády k rôznym oblastiam informačnej spoločnosti. Na základe požiadaviek jednej redakcie bol taktiež vypracovaný v spolupráci so 6 inštitúciami verejnej správy prehľad vzdelávacích a tréningových aktivít v oblasti digitálnych zručností špecifických skupín obyvateľstva (eInclusion). Na webovej stránke ÚSVIS sú pravidelne zverejňované najvýznamnejšie aktivity a dokumenty kompetentných inštitúcií na Slovensku ako aj v EÚ.    

Pre potreby ďalšieho skvalitnenia komunikácie s verejnosťou prostredníctvom médií v budúcnosti spracoval ÚSVIS plán komunikačných aktivít, ktorých výkon sa plánuje v roku 2010. 

5.	analytická podporná činnosť smerujúcu k zjednodušovaniu administratívnej záťaže. 

Úrad splnomocnenca vlády SR tiež spracoval pre podporu  uvedeného cieľa Návrh princípov právnej normy (zákona) na elimináciu administratívnej záťaže. Cieľom právnej normy je minimalizovať administratívne zaťaženie občana tým, že zamedzí opakované vyžadovanie tých istých  údajov od občana. Vytvorí podmienky pre jednorazové poskytovanie osobných a iných relevantných informácií do informačných systémov a registrov verejnej správy. Umožní občanom poveriť orgány verejnej správy pre získavanie a zmenu informácií a dokumentov pre jej vlastné potreby. V praxi zákon znamená, že keď sa občan obráti na úrad so žiadosťou napr. o zmenu bydliska a zároveň požiada úrad o zmenu údajov v registroch a úložiskách dát, ktoré vymenuje, tak mu to štátna správa vykoná v rámci jedného podania, napríklad zmena adresy na katastri, živnosti, daňovom úrade atď. Zákon by mal zmeniť zaužívaný model fungovania verejnej správy v rámci ktorého platí, že bremeno získavania potvrdení o oprávnení žiadosti znáša žiadajúci. 

6.	analýza a návrhy zlepšení stavu pripravenosti ľudských zdrojov v oblasti informačnej spoločnosti vo verejnej správe  

V rámci tejto úlohy splnomocnenec spracoval Analýzu postupov vzdelávania zamestnancov verejného sektora v oblasti IKT. O stave vzdelanosti pracovníkov verejnej správy v oblasti IKT vypovedá prieskum uskutočnený v roku 2006. (Informatívny materiál schválený uznesením vlády č. 48/2007, 13.06.2007) Hlavným zistením bol fakt, že počet pracovníkov štátnej správy  s dostatočnými IKT znalosťami neprevyšuje 50%. Súčasťou hodnotenia stavu je aj analýza zabezpečenia vzdelávania. Poslednú takúto  analýzu uskutočnil Úrad pre štátnu službu v roku 2003.  Hlavným zistením analýzy bolo konštatovanie stavu, že väčšina inštitúcií nemá systematický prístup k vzdelávaniu zamestnancov a nemá ani vlastný monitorovací systém progresu. Vzdelávanie nie je bežnou súčasťou kariérneho rastu.  Východiskovú situáciu teda možno zhodnotiť, tak, že stav vzdelania pracovníkov štátnej správy je neuspokojivý a systém vzdelávania nesie znaky nekoncepčnosti. Vlastná analýza spracovaná v pôsobnosti ÚSVIS vybrala príklady dobrej praxe z prostredia EÚ a odporučila spôsob ich implementácie pre slovenské podmienky. 

4.	Návrh činností splnomocnenca a jeho poradných orgánov na rok 2010

V tematickom zameraní informačnej spoločnosti sa splnomocnenec sústredí v roku 2010 najmä na nasledovné prioritné tematické oblasti informačnej spoločnosti v kontexte pripravovaných nových iniciatív EK: 
1.	eGovernment na úrovni štátnej správy, VÚC a miestnych samospráv (dlhodobá prioritná oblasť EK pre obdobie 2005-2010 a zároveň dôležitá prioritná os OPIS 2007-2013), vrátane monitoringu rozvoja eGovernmentu na všetkých úrovniach verejnej správy a testovania spôsobilosti existujúcich služieb verejnej správy,
2.	Informačná infraštruktúra podporujúca rozvoj informačnej spoločnosti (broadband, minimalizácia digitálneho delenia/priepasti, internet, rozvoj konkurenčného prostredia) – t.j. oblasť značného oneskorenia SR za priemerom EÚ a zároveň dôležitá prioritná os OPIS 2007-2013,
3.	implementácia aktivít v SR v oblasti dlhodobých priorít EÚ v období 2005-2010: eInclusion,  eHealth a eCulture (dôležitá prioritná os OPIS 2007-2013),
4.	analýza nových strategických dokumentov EÚ a nových dlhodobých priorít EÚ v období 2010-2015 v oblasti digitálnej agendy (informačnej spoločnosti) a ich harmonizácia do strategických dokumentov SR,
5.	systémové tematické monitorovanie rozvoja v informačnej spoločnosti v ďalších odborných oblastiach (príloha č.8).

Z pohľadu skvalitňovania systematického prístupu v jednotlivých oblastiach informačnej spoločnosti (aj mimo vyššie uvedených prioritných tém) sa splnomocnenec sústredí najmä na:
a)	pokračovanie rozvoja osvety v oblasti informačnej spoločnosti,
b)	analytickú podpornú činnosť smerujúcu k zjednodušovaniu administratívnej záťaže,
c)	analýzu a návrhy zlepšení stavu pripravenosti ľudských zdrojov v oblasti informačnej spoločnosti vo verejnej správe.  

Úsilie splnomocnenca vlády SR bude i naďalej zamerané na zabezpečenie systémového prístupu a zosúladeného rozvoja v oblasti informačnej spoločnosti s trendmi Európskej únie a OECD a k neustálemu znižovaniu zaostávania Slovenskej republiky v oblasti informačnej spoločnosti za vyspelými krajinami.

4. Záver

Úrad splnomocnenca vlády SR pre informačnú spoločnosť si uvedomuje tematicky široký, multi-sektorový a výrazne nadrezortný charakter informačnej spoločnosti (prílohy č.1-8). Systematicky pracuje preto na takom spôsobe sprístupňovania a triedenia informácií v oblasti informačnej spoločnosti, ktoré súvisia s postavením, úlohami a zodpovednosťou vlády SR voči občanom a podnikateľskému sektoru v Slovenskej republike. Zároveň dbá na harmonizovaní a zabezpečovaní aktivít v Slovenskej republike v oblasti informačnej spoločnosti v kontexte právne záväzných aktov Európskych spoločenstiev a Európskej únie, inými všeobecne záväznými právnymi predpismi a uzneseniami vlády ako aj medzinárodnými zmluvami, ktorými je Slovenská republika viazaná. 

Webová stránka Úradu splnomocnenca bude naďalej poskytovať logický a tematický informačný prepoj medzi aktivitami EÚ (Európska komisia, DG Informačná spoločnosť a média/Digitálna agenda) a Slovenskej republiky v rôznych oblastiach informačnej spoločnosti  tak, aby sa každý občan, podnikateľský subjekt či inštitúcia verejnej správy dostali k relevantným informáciám, ktoré v prípade Slovenskej republiky poskytujú a implementačné aktivity zabezpečujú rôzne inštitúcie verejnej správy. Zverejnené chronologické mapovanie aktivít vlády SR, splnomocnenca vlády SR pre informačnú spoločnosť, Národnej rady SR i regulačných orgánov v oblasti informačnej spoločnosti, ktoré dopĺňajú aktivity najvyšších orgánov Európskeho spoločenstva a medzivládnych organizácií sú najlepším dôkazom, že problematika aplikácií služieb  informačnej spoločnosti sa stávajú už aj na Slovensku dynamickou a progresívne sa vyvíjajúcou dôležitou súčasťou rozvoja krajiny. 

Zoznam použitých skratiek a odborných označení

broadband	vysokorýchlostný internet	
CyberCrime	počítačová kriminalita	
eBusiness	elektronické podnikanie	
eCall	iniciatíva EU ohľadom bezpečných automobilov	
eCadaster	elektronické služby úradu katastra	
eCommerce	elektronické obchodovanie	
eCulture	informatizácia kultúry	
eCustoms	elektronické colné služby	
eEducation	informatizácia vzdelávania	
EGNOS	European Geostationary Navigation Overlay Service (EU program v oblasti navigácie)	
eGovernment	elektronická verejná správa	
eHealth	elektronické zdravotníctvo	
eInclusion	digitálne začleňovanie rizikových skupín obyvateľstva	
eJustice	elektronizácia súdnictva	
EK	Európska komisia	
eLearning	elektronická výučba	
eParticipation	zapojenie občanov prostredníctvom IKT	
ePrivacy	súkromie v elektronickom priestore	
eProcurement	elektronické obstarávanie	
eSecurity	informačná bezpečnosť	
eSignature	elektronický podpis	
eTax	elektronické daňové služby	
eToll	elektronický výber mýta	
eTourist	informatizácia cestovného ruchu	
eTransport	informatizácia dopravných systémov	
EÚ	Európska únia	
FWA	Fixed Wireless Access (bezdrôtová telekomunikačná technológia)	
IKT	informačno - komunikačné technológie	
INSPIRE	smernica EU (vytvorenie a prevádzkovanie infraštruktúry priestorových informácií)	
IT	informačné technológie	
ITAPA	medzinárodný kongres o eGovernmente (Information Technologies And Public Administration)	
ITAS	IT Asociácia Slovenska	
ITU	Medzinárodná telekomunikačná únia (organizácia OSN)	
NFP	nenávratný finančný príspevok	
NGA	Next Generation Network (sieť budúcej generácie)	
NKIVS	Národná koncepcia informatizácie verejnej správy	
OECD	Organizácia pre ekonomickú spoluprácu a rozvoj	
OP	operačný program	
OPIS	Operačný program Informačná spoločnosť	
OSN	Organizácia spojených národov	
PIAP	verejný prístupový bod k internetu	
PSI re-use	opakované používanie informácí verejného sektora (Public sector information re-use)	
SAV	Slovenská akadémia vied	
SMS	textová správa (mobilná služba)	
STU	Slovenská technická univerzita	
teleworking	práca na diaľku (cez IKT)	
TÚ SR	Telekomunikačný úrad SR	
TV	televízny	
UMS	Únia miest Slovenska	
ÚSVIS	Úrad splnomocnenca vlády SR pre informačnú spoločnosť	
ZMOS	Združenie miest a obcí na Slovensku	
Okrem vyššie uvedených skratiek sa v tomto dokumente používajú aj všeobecne zaužívané skratky ústredných orgánov štátnej správy SR a skratky vyšších územných celkov SR.

Prílohy:

č.1	Prehľad dokumentov schválených vládou SR v oblasti informačnej spoločnosti za rok 2009
	
č.2	Prehľad prijatých právnych predpisov Slovenskej republiky so vzťahom k informačnej spoločnosti za rok 2009
	
č.3	Prehľad projektových aktivít Slovenskej republiky súvisiacich s informačnou spoločnosťou v roku 2009
	
č.4	Prehľad významných aktivít v oblasti informačnej spoločnosti na medzinárodnej úrovni v roku 2009
	
č.5	Odpočet odborných činností USVIS za rok 2009
	
č.6	Prehľad výziev a projektov z rôznych operačných programov so vzťahom k informačnej spoločnosti za rok 2009
	
č.7	Celkové hodnotenie EK a USVIS k rozvoju informačnej spoločnosti na Slovensku v roku 2009
	
č.8	Detailnejšie rozpracovaný časový rámec tematickej činnosti USVIS v roku 2010